Manco Cápac II

Manco Cápac II eller Manqu Inka Yupanki (ca. 1515-1544) (spansk: Manco Inca Yupanqui) var grunnlegger av og konge i (Sapa Inca) i den uavhengige inkastaten i Vilcabamba. Opprinnelig var han en marionett-konge som var innsatt av spanjolene. Han var også kjent som Manco II eller Manco Cápac II. Han var sønn av Huayna Capac (en av hans 50 sønner) og en yngre bror av Huascar. Han var født i Cuzco.

Den første marionettinkaen Tupac Huallpa døde i oktober. Den 15. november nådde Francisco Pizarros styrker frem til Cuzco og om lag en måned senere ble Manco Cápac kronet av Pizarro med stor folkefest. 

Manco hadde et ypperlig samarbeid med spanjolene i den første tiden som marionetthersker i Cuzco. I 1535 gjorde Gonzalo Pizarro krav på Monco Cápacs søster og kone, Cura Ocllo. Dette skandaliserte den innfødte nobilitet. Det skjedde også andre provokasjoner, og i august tok Manco Cápac sin avgjørelse om å kjempe imot spanjolene. Han ledet det store inkaopprøret i 1536 da han beleiret Cuzco og holdt Sacsayhuamán okkupert i noen uker. Fra 1539 måtte Inka Manco og medlemmer av den herskende klassen gjemme seg i et utilgjengelig område i byen Vilcabamba han selv hadde grunnlagt. Herfra administrerte han en uavhengig stat for oppstand mot spanjolene. 

Etter mange geriljakamper i fjellene ved Vilcabamba ble Manco drept i 1544 i inkaenes senter Vitcos av tilhengere av Diego de Almagro som tidligere hadde angrepet Francisco Pizarro og som oppholdt seg under Mancos beskyttelse. De ble senere drept av Mancos soldater.

 Referanser 

Kategori:Inkariket